কলকাতার জিডি বিড়লা কাণ্ডের ছায়া দেখা গেল ঝাড়খণ্ডেও। তবে শিক্ষক নয়, এখানে অভিযুক্ত খোদ প্রিন্সিপাল। স্কুলের এক ৭ বছরের শিশুকে যৌন হেনস্থা করার অভিযোগে তাঁকে গ্রেফতার করা হয়েছে। ধরা পড়ার পরে সংবাদমাধ্যমের সামনে নিজের দোষ স্বীকার করেন তিনি। কিন্তু সকলকে চমকে দিয়ে বলেন, ‘‘এটা ভুল, কিন্তু খুব ছোট ভুল। কেননা আমি সঙ্গম করিনি!’’
এক সর্বভারতীয় সংবাদমাধ্যমে প্রকাশিত খবর থেকে জানা যাচ্ছে, রাঁচির কোডার্মা জেলার একটি স্কুলের প্রিন্সিপাল, এস জেভিয়ার তাঁর স্কুলেরই আপার কেজির একটি শিশুকে শৌচালয়ে নিয়ে গিয়ে তাকে যৌন হেনস্থা করেন। শিশুটি কাঁদতে শুরু করলে জেভিয়ার্স তাকে কিছু টাকা দেন ও কাউকে এ বিষয়ে কিছু বলতে বারণ করেন। 
পরে শুক্রবার তাঁর নামে থানায় অভিযোগ জমা পড়লে পকসো আইনে তাঁকে গ্রেফতার করা হয়। শিশুটির মেডিক্যাল টেস্ট করা হয়েছে। তবে এখনও রিপোর্ট মেলেনি। 
একে তো স্কুলের প্রিন্সিপাল হয়ে এমন কাণ্ড করা, তার পর মিডিয়ার সামনে দোষ স্বীকার করে নিজের অপরাধের সাফাই গাওয়া, সকলেই বিস্মিত জেভিয়ারের এহেন অদ্ভুত আচরণে। তিনি মিডিয়ার সামনে বলেন, ‘‘হ্যাঁ, আমি অপরাধ করেছি। কিন্তু এটা খুব বড় কোনও ভুল নয়। আমি সঙ্গম করিনি। আরও খুলে বললে, আমি বয়স্ক মানুষ, ওসব করার ক্ষমতাও নেই। এটা একটা দুর্ঘটনা মাত্র।’’
নিজের অপরাধের সপক্ষে সাফাই গাইতে তিনি আরও বলেন, ‘‘আমি খুব চাপে ছিলাম। কাজকর্ম ভাল চলছিল না। আমার হৃদরোগের সমস্যাও রয়েছে। রাতে ঘুমোতে পারি না। আমার অনিদ্রা রোগ আছে।’’
তিনি নিজের অপরাধ যতই লঘু করতে চান, পুলিশ কিন্তু অত্যন্ত গুরুত্ব সহকারে তদন্ত শুরু করেছে। কোডার্মার এক সিনিয়র পুলিশ আধিকারিক শিবানী তিওয়ারি বলেছেন, ‘‘তদন্ত চলছে। এটা অত্যন্ত গুরুতর ও স্পর্শকাতর একটা অপরাধ। ’’

এই বিষয়ে অন্যান্য খবর

কতটা শাস্তি পেতে পারে শিশু-নির্যাতনকারীরা! জানালেন প্রাক্তন ডিএসপি


আপাতত ১৫ দিনের জন্য জেল হেফাজত হয়েছে ওই প্রিন্সিপালের।